tartuNLP/wikipedia-smugri-20251201 huggingface dataset:
Traganum nudatum

Traganum nudatum on revonhäntäkasvien (Amaranthaceae) heimoon kuuluvien vaappioiden ("Traganum") kasvisuvun kuivakkokasvi, joka kasvaa karuilla ja kuivilla aavikoilla.
Oksat ja lehdet.
"T. nudatum" on 30–60 senttimetriä korkea pensas. Se oksat ovat ulospäin tiheästi haarautuneita. Sen mehevät lehdet ovat vuorottain ja väriltään sinisenharmaat. Niiden pituus on 2–8 millimetriä, tyvestä laajentuneet noin 1,5–2 millimetriä leveitä.
Kukat ja hedelmä.
"T. nudatum" kukkii maalis-syyskuussa. Sillä on vaatimattomat kukat, jotka tulevat lehtihankoihin. Niiden juuressa on tiheää villamaista karvoitusta. Kehä on kooltaan 3–4 millimetriä, siinä on viisi sylinterimäistä tai kartiomaista lehteä. Heteitä on viisi. Emin sikiäin on pallomainen, vartalo on lyhyt ja siinä on kaksi luottia. Hedelmä on pieni ruskea, kooltaan hieman yli tai alle millimetrin.
Kasvupaikat ja levinneisyys.
"T. nudatum" on halofiili eli se suosii suolaisia kasvupaikkoja. Se kasvaa kuivilla ja kuumilla aavikoilla ja sora-aavikoilla, joiden maa on savista ja hiekkaista. Muun muassa vadien kuivissa pohjissa, rannikoiden ja sisämaan kuivien ja suolaantuneiden syvänköjen alueilla.
"T. nudatum"ia tavataan Pohjois-Afrikasta, Lähi-idästä, Siinailta ja Arabian niemimaalta.
BAP Pisagua (SS-33)

BAP Pisagua (runkonumero SS-33) on Perun laivaston vuonna 1981 palvelukseen otettu Angamos-luokan sukellusvene.
Valmistus.
Tyypin 209 sukellusvene tilattiin 21. maaliskuuta 1977 Saksasta Howaldtswerke-Deutsche Werft AG:lta Kielistä, missä köli laskettiin 15. elokuuta 1978. Alus laskettiin vesille 19. lokakuuta 1980 ja liitettiin laivastoon 12. heinäkuuta 1983. Alus nimettiin 2. marraskuuta 1879 käydyn Perun ja Chilen välisen Pisaguan taistelun muistoksi.
Palvelus.
Pohjanmerellä järjestettyjen koeajojen aikana alus kolaroi neuvostoliittolaisen aluksen kanssa 8. huhtikuuta 1982 kärsien vaurioita, jotka viivästyttivät palvelukseenottoa. Alus saapui 1983 uuteen kotisatamaansa Callaoon.
BAP Chipana (SS-34)

BAP Chipana ex- "BAP Blume" (runkonumero SS-34) on Perun laivaston vuonna 1981 palvelukseen otettu Angamos-luokan sukellusvene.
Valmistus.
Tyypin 209 sukellusvene tilattiin 21. maaliskuuta 1977 Saksasta Howaldtswerke-Deutsche Werft AG:lta Kielistä, missä köli laskettiin 1. marraskuuta 1978. Alus piti nimetä 1800-luvulla eläneen insinöörin Federico Blumen kunniaksi "BAP Blumeksi", mutta 21. huhtikuuta 1980 nimi vaihdettiin "BAP Chipanaksi" Perun ja Chilen välillä 12. huhtikuuta 1879 käydyn Chipanan taistelun muistoksi. Alus laskettiin vesille 19. toukokuuta 1981 ja liitettiin laivastoon 28. lokakuuta 1982.
Palvelus.
Pohjanmerellä järjestettyjen koeajojen päätyttyä alus saapui 1983 uuteen kotisatamaansa Callaoon.
Vuonna 2017 tehtiin päätös Angamos-luokan sukellusveneiden elinikäpäivityksestä, jonka toteuttaisi SIMA veneiden valmistajan saksalaisen ThyssenKrupp Marine Systems avustamana. Avusta maksettaisiin 40 miljoonaa euroa. Päivityksessä alusten MTU dieselmoottorit huollettaisiin ja akusto vaihdettaisiin. Lisäksi alusten taistelunjohto-, viestintä- ja tulenjohtojärjestelmät uusittaisiin. Tulenjohtojärjestelmään liitettäisiin mahdollisuus käyttää AEG SUT 264 torpedoita ja merimaaliohjuksia. Sensoripäivityksinä asennettiin Hensoldt SERO 250 optroninen masto ja Elbit Timmes II ESM järjestelmä määritettiin.
Alus siirrettiin 11. joulukuuta 2917 töiden alkaessa Callaossa SIMAn uudelle kuljetusalustalle, mikä mahdollisti rungon katkaisemisen. Modernisoitu alus laskettiin veteen 27. joulukuuta 2023.
ORG-Peking

ORG-Peking () on kiinalainen jääkiekkoseura, joka on kotoisin Pekingistä, Kiinasta. Se pelaa Venäjän toiseksi korkeimmalla sarjatasolla VHL-liigassa.
Nykyinen joukkue.
"(Tilanne 30. lokakuuta 2020)"
Sulfapyridiini

Sulfapyridiini (C11H11SN3O2) on sulfonamideihin kuuluva aromaattinen orgaaninen yhdiste. Yhdistettä on aiemmin käytetty antibioottina muun muassa keuhkokuumeen hoidossa, mutta nykyään sitä käytetään antibioottina lähinnä eläinlääketieteessä. Yhdistettä voidaan käyttää myös ihokeliakian hoidossa.
Ominaisuudet ja käyttö.
Sulfapyridiini on valkoista tai kellertävää kiteistä ainetta. Se liukenee hieman veteen ja paremmin etanoliin tai asetoniin. Sulfapyridiini kehitettiin 1937–1938 britannialaisen kemianteollisuusyhtiön May &amp; Bakerin laboratoriossa. Sulfapyridiini oli merkittävä kehitysaskel, sillä se oli ensimmäinen antibiootti, joka tehosi pneumokokkien aiheuttamaan keuhkokuumeeseen. Yhdistettä käytettiin lähinnä 1940-luvulla muun muassa keuhkokuumeen ja aivokalvontulehduksen ja tippurin hoitoon ja sen korvasivat ihmislääketieteessä nopeasti uudemmat sulfonamidit ja penisilliinit, joilla oli vähemmän haittavaikutuksia. Sulfapyridiinin kerrotaan olleen lääkkeen, joka pelasti Ison-Britannian pääministerin Winston Churchillin hengen hänen saatuaan keuhkokuumeen joulukuussa 1943. Nykyään sitä voidaan käyttää ihokeliakian hoitoon.
Haittavaikutukset.
Sulfapyridiini voi aiheuttaa agranulosytoosia eli jyvässolujen tavallista vähäisempää määrää veressä. Lisäksi se on myrkyllistä maksalle ja munuaisille ja saattaa kiteytyä virtsaan aiheuttaen munuaisvaurioita.
Valmistus.
Sulfapyridiinin valmistuksen ensimmäisessä vaiheessa 2-aminopyridiini reagoi p-asetamidobentseenisulfonyylikloridin kanssa muodostaen amidin. Seuraavassa vaiheessa asetamidoryhmä hydrolysoidaan kuumentamalla emäksisessä vesiliuoksessa, jolloin muodostuu sulfapyridiiniä.
Elämäkertaromaani

Elämäkertaromaani eli biofiktio on yleensä tunnetun julkisuuden henkilön elämänvaiheista kertova romaani, jossa kohdehenkilöstä käytettävissä olevaa faktatietoa yhdistetään fiktiiviseen ainekseen. Elämäkertaromaaneja kirjoitetaan etenkin kirjailijoista, taiteilijoista ja poliitikoista. Elämäkertaromaanissa käsitellään kohteen uraa yleensä pitkältä ajalta, mutta joskus romaani painottuu kohteen identiteetin ja tulevaisuuden näkymien kannalta ratkaisevaan ajanjaksoon. Moni elämäkertaromaani lähtee autofiktiivisen romaanin tapaan liikkeelle taiteilijan elämän loppupäästä ja hakee hänen uralleen merkitystä takautuvasti huippukohtien kautta.
Elämäkertaromaanissa keskeistä on antaa lukijalle päähenkilön elämään kiinnostava näkökulma, ja näin kirjoittaja voi tehdä rohkeitakin tulkintoja. Tarinaa ei siten ole tarkoitus lukea totena.
Esimerkki biofiktiosta on Rosa Liksomin "Everstinna" (2017), joka hyödyntää Annikki Kariniemen henkilöhahmoa ja leimaa tämän todellisuuden vastaisesti natsiksi, mitä Outi Hytönen esseessään paheksuu. Lukijalle voi siten Hytösen mukaan jäädä biofiktion kohdehenkilöstä ehkä alitajuinen virheellinen kuva.
Finlandia-palkinnolla palkittuja suomenkielisiä elämäkertaromaaneja ovat Hannu Mäkelän "Mestari" (1995, kertoo Eino Leinosta) ja Helena Sinervon "Runoilijan talossa" (2004, kertoo Eeva-Liisa Mannerista).
Joulusaaren lippu

Joulusaaren lippu on Joulusaaren kansallistunnus. Lippu on jaettu kahteen osaan vasemmasta yläkulmasta oikeaan alakulmaan. Ylempi vihreä osa kuvastaa saaren kasvillisuutta ja alempi sininen osa saarta ympäröivää merta. Vasemmassa reunassa on Etelän risti, joka on sama kuin Australian lipussa. Oikealla on kultainen, pikkutropiikkilinnun saarella esiintyvä alalaji "Phaethon lepturus fulvus". Keskellä lippua on kultainen kiekko, joka kuvaa Joulusaaren historiallista fosfaatin kaivuuta. Keskellä kiekkoa on vihreällä värillä kuvattuna Joulusaari. Vuonna 1986 järjestettiin kilpailu, jossa valittiin lippu. Kilpailun tulokset julkaistiin 14. huhtikuuta 1986. Voittajavalinnan oli suunnitellut Tony Couch. Virallisesti lippu otettiin käyttöön vuonna 2002.
Niilo Mäenpää

Niilo Mäenpää (s. 14. tammikuuta 1998 Hämeenlinna) on suomalainen jalkapalloilija, pelipaikaltaan keskikenttäpelaaja. Hän edustaa Allsvenskanissa pelaavaa Halmstads BK:ta.
Mäenpää voitti FC Interissä Suomen Cupin kaudella 2018. Interin 1–0-voittoon päättyneessä loppuottelussa HJK:ta vastaan hän pelasi täydet minuutit.
Myös Mäenpään kaksoisveli Aapo Mäenpää pelaa jalkapalloa Veikkausliigassa.
Kookossaarten lippu

Kookossaarten lippu on Kookossaarten kansallistunnus. Kookossaarten lipun pohjaväri on vihreä. Vasemmassa yläkulmassa on kultainen kiekko, jonka keskellä on palmupuu. Keskellä lippua on kultainen puolikuu. Oikeassa reunassa on Etelän risti kultaisin tähdin.
Chris Cuomo

Christopher Charles Cuomo (s. 9. elokuuta 1970 Queens, New York) on yhdysvaltalainen televisiojuontaja, joka juonsi "Cuomo Prime Time" -ohjelmaa CNN-kanavalla. Aiemmin hän on juontanut "20/20"-uutisohjelmaa ABC-kanavalla sekä lisäksi FOX-kavavalla Fox Files-ohjelmaa. Vuonna 2022 Cuomo siirtyi NewsNation -nimiselle kanavalle, jossa hänellä on oma nimikko-ohjelma.
Cuomo on edesmenneen Mario Cuomon poika, joka toimi New Yorkin osavaltion 52. kuvernöörinä vuosina 1983–1995. Lisäksi myös hänen vanhempi veljensä Andrew Cuomo on toiminut New Yorkin kuvernöörinä.
Koulutus.
Cuomo on valmistunut lakimieheksi () Fordhamin yliopistosta vuonna 1995. Ennen sitä hän oli suorittanut alemman korkeakoulututkinnon Yalen yliopistossa. 
Yksityiselämä.
Vuonna 2011 Cuomo solmi avioliiton Christina Greeven kanssa, joka on aikakausilehden kustannustoimittajat. Parilla on kolme lasta, tyttäret Bella ja Carolina sekä yksi poika Mario.
Väärinkäyttöepäilyt.
Häntä syytettiin veljensä, New Yorkin silloisen kuvernöörin Andrew Cuomon ahdisteluväitteiden peittelystä. CNN-kanavan sisäisten tutkimusten mukaan hän oli asiattomasti käyttänyt kanavan resursseja painostaakseen veljensä seksuaalisesta ahdistelusta syyttäneitä tahoja. Hänet irtisanottiin esiin tulleiden väärinkäytösten vuoksi 4. joulukuuta 2021.
Reijo Ojanen (sisustusarkkitehti)

Reijo Antero Ojanen (22. tammikuuta 1931 Tampere – 24. heinäkuuta 2019 Tampere) oli suomalainen sisustusarkkitehti. 
Ojanen kävi keskikoulun Tampereen lyseossa. Hän pääsi opiskelemaan Helsinkiin Taideteolliseen oppilaitokseen, josta hän valmistui sisustusarkkitehdiksi vuonna 1956. Ojanen toimi Tampereen talonrakennustoimiston sisustusarkkitehtinä 40 vuotta. Hänen tunnetuin työnsä oli vuonna 1959 valmistuneen Pyynikin kesäteatterin pyörivän katsomon suunnittelu. Idean pyörivään katsomoon hän sai veturitallin kääntöpöydästä. Se oli valmistuessaan maailman ensimmäinen sähkökäyttöinen pyörivä katsomo.
Muita Ojasen töitä olivat TTT:n Kellariteatteri, Tampereen Komediateatteri sekä Ravintola Tiiliholvi Tampereella. Hän suunnitteli myös Messukylän Osuusmyllyn muistomerkin, joka pystytettiin vuonna 1981.
Ojanen toimi työnsä ohella Tampere-Seuran puheenjohtajana sekä Tapparan sihteerinä. Hän oli myös perustamassa Ilves-Kissoja. 
Reijo Ojasen sisko Sirkka Ojanen voitti melonnassa Suomen mestaruuden ja poika Juha Ojanen Ilveksen jalkapallojoukkueessa Suomen cupin vuonna 1979. Reijo Ojanen oli jääkiekkoilija Janne Ojasen setä.
Eräkirjallisuus

Eräkirjallisuus on tieto- tai kaunokirjallisuutta, jossa kuvataan erämaissa metsästämistä, kalastusta, vaeltelua tai senkaltaista toimintaa. Eräkirjallisuudessa voi olla matkakirjallisuudenkin piirteitä. Eräkirjallisuuden keskeinen funktio on kulttuurin ja luonnon vuoropuhelun elämyksellinen vahvistaminen.
Tunnettuja suomeksi käännettyjä englanninkielisiä eräkirjoja ovat esimerkiksi Henry David Thoreaun "Elämää metsässä" (1854) ja Ernest Hemingwayn "Afrikan vihreät kunnaat" (1935). Suomalainen eräkirjallisuus liittyy valtaosin Lappiin. Suomalaisia eräkirjoja ovat esimerkiksi Juhani Ahon "Lohilastuja ja kalakaskuja" (1921), monet A. E. Järvisen 1920-luvulta lähtien julkaisemat kirjat, Antti Tuurin "Perhokalastuksen alkeet" (1978), Yrjö Kokon "Laulujoutsen" (1950), Valter Keltikankaan "Seitsemän tuntia erämaata" (1977), Raimo O. Kojon "Pohjoiset erämaat" (1977), Veikko Huovisen toimittama "Pohjoiset erätarinat" (1968), Seppo Saraspään "Pystykorva kerrostalossa: eränovelleja" (1995) ja Mauri Paasilinnan "Lapinhullu ja muita tarinoita" (1997).
On esitetty vahva väite, että eräkirjallisuus olisi yksinomaan suomalainen ilmiö, tai "kaikkein suomalaisin kirjallisuusgenre". Tästä seuraisi, että suomalaisilla on velvoite säilyttää laji. Aiheesta on käyttänyt puheenvuoroja toimittaja ja kirjailija Monni Himari.
Pikkujalka

Pikkujalka () on vuonna 2018 julkaistu yhdysvaltalainen Warner Brosin tuottama animaatioelokuva. Se perustuu vielä julkaisettomaan Sergio Pablosin lastenkirjaan nimeltä "Yeti Tracks". Elokuvan on ohjannut Karey Kirkpatrick, joka myös osittain käsikirjoitti elokuvan John Requan ja Glenn Ficarran kanssa. Pääosissa näyttelevät alkuperäisessä versiossa Channing Tatum, James Corden, Zendaya, Common, LeBron James, Danny DeVito, Gina Rodriguez, Yara Shahidi, Ely Henry ja Jimmy Tatro. Elokuvan ensi-ilta oli Yhdysvalloissa 28. syyskuuta 2018 ja Suomessa 12. lokakuuta 2018.
Juoni.
Yetit asuvat eristyksessä vuorten päällä Himalajalla. Migo-yeti kohtaa Percy-nimisen ihmisen ja niin hän saa mainetta ja kunniaa ”Pikkujalan” löytämisestä. Löydön vuoksi Migo ja hänen ystävänsä, joilla on Pikkujalka-salaseura päättävät lähteä etsimään kylänsä ulkopuolelta todisteita Pikkujalasta.
Sahajoki (Juupajoki)

Sahajoki on Pirkanmaalla Juupajoella Kokemäenjoen vesistöön kuuluva joki.
Joen kulku.
Joen luusua sijaitsee Hulippaan lounaispäässä ja se laskee 8,5 kilometriä päässä Kopsamoon. Joki virtaa aluksi Pylkinvuoren ja Moisionvuoren länsipuolelta ohi. Moisionvuorella se joutuu Pirttikankaalla pehmeään maastoon, johon Sahajoki ja sen sivuojat ovat kuluttaneet syvät raviinilaaksot. Se kiertään vielä Piilamminvuoren länsipuolelta ja se alkaa entistä voimakkaammin meanderoimaan. Mäkikylän ja Kopsamon kylän peltoaukeilla sen jokilaakso on leveämmillään. Täällä se laskee Kopsamon koillispäähän. Suurin sivujoki syntyy Pylkin suunnalta ja Sahrajärven suunnalta tulevien ojien yhtyessä Sahrakoskella yhdeksi uomaksi, joka sitten yhtyy kilometrin päässä Sahajokeen Piilamminvuoren lounaispuolella.
Luontoarvoja.
Joen ekologinen tila on ollut hyvä vuosina 2009 ja 2013 . Sahajoen alajuoksulla joki tulvii keväisin alavalle peltoalueelle Kopsamon pohjoisrannassa. Tämä on kahlaajilleja vesilinnuille mieluisa levähdysalue. Alueella on havaittu enimmillään esimerkiksi 48 valkovikloa, 365 liroa ja 500 sinisorsaa. Alueella vierailee säännöllisesti muitakin isoja kahlaajia, kuten esimerkiksi 55 metsävikloa ja 24 mustavikloa.
Keskijuoksulla sijaitseva harjualueelle muodostunut raviinilaakso levittäytyy sivuojineen 51,5 hehtaarin suuruiselle alueelle. Raviini on paikoin 15–20 metriä syvä, missä jyrkkärinteisen laakson pohjalla esiintyy lähteitä ja lehtoa ja lehtokorpea. Laakson kasvustoon kuuluvat esimerkiksi virmajuuri, mesiangervo, suokeltto, mustaherukka, vadelma, lehto-orvokki, niittyleinikki, rentukka, linnunsilmä, hiirenporras sekä useat erilaiset lehväsammalet ja maksasammalet.
Vesistösuhteet.
Joki sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Leppähampaanjoen valuma-alueella (35.75), jonka Sahajoen valuma-alueeseen (35.756) se kuuluu. Se on valuma-alueensa pääuoma, joka laskee Kokkilanselän alueen (35.752) Kopsamoon. Alajuoksulla alueen järvet muodostavat lyhyiden uomien kanssa järviketjun, johon kuuluvat esimerkiksi Pärinjoen jälkeen Kylmalammiin, Pusujoen jälkeen Kattilanlahteen ja vielä lyhyen jokiuoman jälkeen Mellinselkään. Aakkolanjoki aloittaa Laasojärven alueen (35.751) järviketjun, kun se virtaa Aakkojärven läpi Aurikkojärveen ja Sulkusalmen jälkeen Laasojärveen. Valuma-alueen viimeinen joki on Kaivannonjoki, joka laskee Koljonselkään.
Ruokejärvi (Ruovesi, itäinen)

Ruokejärvi on Pirkanmaalla Ruovedellä Joensuun lähellä sijaitseva järvi. Samalla alueella on kaksi Ruokejärveä, joista toinen sijaitsee länsipuolella.
Maantietoa.
Järven pinta-ala on 12 hehtaaria. Se on 450 metriä pitkä ja 350 metriä leveä. Järvellä on kartan mukaan yksi saari. Järven rantaviivan pituus on 1,5 kilometriä.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) Näsijärven–Ruoveden alueen (35.3) Paloveden alueella (35.32), jonka Paarlammin valuma-alueeseen (35.324) järvi kuuluu. Järven vedenpinnan korkeus on 176,2 metriä mpy.
Ruokejärvi (Ruovesi, läntinen)

Ruokejärvi on Pirkanmaalla Ruovedellä Joensuun lähellä sijaitseva järvi. Alueella on kaksi Ruokejärveä, joista toinen sijaitsee tämän itäpuolella.
Maantietoa.
Järven pinta-ala on 17 hehtaaria. Se on 900 metriä pitkä ja 350 metriä leveä. Järvellä on kartan mukaan kaksi saarta. Järven rantaviivan pituus on 2,7 kilometriä.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) Näsijärven–Ruoveden alueen (35.3) Paloveden alueella (35.32), jonka Paarlammin valuma-alueeseen (35.324) järvi kuuluu. Järven vedenpinnan korkeus on 176,3 metriä mpy.
Tughlaqabadin linnake

Tughlaqabadin linnake rakennettiin 1320-luvulla Delhin lähelle Intiaan Tughluq-dynastian aikana. Sen rakennutti kyseisen dynastian ensimmäinen hallitsija Ghiyas-ud-Din Tughluq. Linnakkeesta on jäljellä vain rauniot. Se sijaitsee Aravalli-vuorten rinteellä ja on ympärysmitaltaan 6,5 km.
Hilkka Kauppi

Hilkka Maria Kauppi, o.s. Ahokanta (11. toukokuuta 1921 Heinävesi – 3. maaliskuuta 1996 Helsinki) oli suomalainen kirjastoneuvos.
Henkilöhistoria.
Hilkka Kaupin vanhemmat olivat opettaja Viljam Ahokanta ja Anni Malkki ja puoliso vuodesta 1956 varatuomari Veikko Matti Oskari Kauppi. Hilkka Kauppi tuli ylioppilaaksi Lappeenrannan yhteislyeosta 1940 ja valmistui sairaanhoitajaksi 1943, työskennellen sitten sairaaloissa. Kotimaista kirjallisuutta Kauppi kävi opiskelemaan Helsingin yliopistossa 1946. Hän suoritti Yhteiskunnallisessa korkeakoulussa kirjastotutkinnon 1948, ennen kuin valmistui filosofian kandidaatiksi yliopistosta 1950. Kirjastotieteen Master of Arts -tutkinnon Kauppi suoritti Vanderbiltin yliopistossa Yhdysvalloissa 1953. Kauppi oli Helsingin yliopiston lääketieteellisen kirjaston hoitaja 1948–1960, samoin kuin "Karjala-lehden" kulttuuritoimittaja 1951–1952 ja Yhteiskunnallisen korkeakoulun kirjasto-opin opettaja 1954–1957. Suomen kirjastoseuran sihteeri hän oli vuodesta 1960 ja toiminnanjohtaja 1967–1984. Vuonna 1980 kirjastoneuvoksen arvon saanut Kauppi kutsuttiin seuran kunniajäseneksi 1984, jolloin seura myös perusti hänen nimeään kantavan rahaston. Kauppi oli itse pitkään Minna Canthin seuran aktiivi, muun muassa seuran sihteeri ja varapuheenjohtaja.
Vladimír Ptáček

Vladimír Ptáček (7. marraskuuta 1954 Praha – 13. elokuuta 2019) oli Tšekkoslovakiaa edustanut koripalloilija.
Laitahyökkääjänä pelannut Ptáček pelasi Tšekkoslovakian miesten maajoukkueessa 157 ottelua ja voitti EM-pronssia Belgiasta 1977. Kesäolympialaisissa hän sijoittui Tšekkoslovakian maajoukkueessa kuudenneksi Montréalissa 1976. Hän kuului maajoukkueen kokoonpanoon myös vuosien 1978 ja 1982 MM-kilpailuissa sekä vuoden 1983 EM-kilpailuissa, joihin hän päätti maajoukkueuransa.
Ptáčekin sisko, yhden MM- ja viisi EM-mitalia voittanut Dana Ptáčková, avioitui koripallon EM-mitalisti Vlastibor Klimešin kanssa, ja näiden tytär Zuzana Klimešová voitti koripallossa Euroopan mestaruuden. Ptáčekin kuolemasta 64-vuotiaana uutisoitiin 13. elokuuta 2019.
Lussan (Gard)

Lussan on kunta Ranskan eteläosassa Gardin departementissa Occitanien alueella. Se sijaitsee noin 42 kilometriä Nîmesin kaupungista pohjoiseen.
Lussan on muurien ympäröimä keskiaikainen kylä, joka on rakennettu kiviselle kukkulalle. Se kuuluu Ranskan kauneimpien kylien luetteloon. 1800-luvulla Lussan oli silkkituotannon keskus. Kunnan nähtävyyksiä ovat 1400-luvulla rakennettu linna "Château de Lussan" sekä esihistoriallinen 5,6 metriä korkea menhir, "Menhir de la Lèque".
Générargues

Générargues on kunta Ranskan eteläosassa Gardin departementissa Occitanien alueella. Se sijaitsee noin 11 kilometriä Alès'n kaupungista lounaaseen.
Kunnan nähtävyys on Prafrancen bambuplantaasi. Sen perusti Eugène Mazel vuonna 1856. Hän oli kiinnostunut intohimoisesti puutarhanhoidosta ja luonnontieteistä. Hän istutti alueelle eksoottisia lajeja Kiinasta, Japanista, Pohjois-Amerikasta ja Himalajalta. Vuonna 1902 puisto siirtyi Negren perheelle. He jatkoivat kasvilajien lisäämistä ja avasivat puiston yleisölle.
Wandiwashin taistelu

Wandiwashin taistelu oli 1700-luvulla käytyjä seitsenvuotisen sodan taisteluita, joissa Britannia ja Ranska olivat vastakkain Intian maaperällä. Britit voittivat ranskalaisten armeijan Intiassa Wandiwashin taistelussa tammikuussa 1760 ja valtasivat 1761 Ranskan viimeisen ja tärkeimmän tukikohdan Pondicherryn. Hyökkäykset kuuluvat karnaattisiin sotiin.
Seitsenvuotisen sodan jälkeen solmitun Pariisin rauhansopimuksen mukaan Pondicherry palautettiin Ranskalle, mutta ranskalaiset saivat käyttää kaupunkia vain kauppatukikohtanaan eivätkä saaneet pitää Intiassa sotilasjoukkoja. Sopimus tarkoitti sitä, että mikään ei enää estänyt brittiläisen imperiumin laajentumista Intiassa.
Tanskan hallitus

Tanskan hallitus on Tanskan ylin toimeenpanovaltaa käyttävä elin. Sitä johtaa Tanskan pääministeri. Hallitukseen kuuluu tyypillisesti noin 25 ministeriä.
Muodollisesti hallituksen nimittää valtionpäämies eli kuningas tai kuningatar. Ministerien on nautittava Tanskan parlamentin luottamusta.
Vuoden 1909 jälkeen millään puolueella ei ole ollut Tanskan parlamentissa enemmistöä, vaan kaikki hallitukset ovat olleet koalitiohallituksia.
Tanskan hallitukset.
Seuraavassa on esitetty luettelo Tanskan hallituksista vuodesta 1848.
1800-luku
1900-luku
2000-luku
Diljit Dosanjh

Diljit Dosanjh (s. 6. tammikuuta 1984 Dosanjh Kalan, Phillaur, Punjab, Intia) on intialainen laulaja ja näyttelijä, joka työskentelee punjabin- ja hindinkielisissä elokuvateollisuuksissa.
Dosanjhista tuli ensimmäinen punjabiartisti, joka esiintyi Coachella-festivaaleilla Yhdysvalloissa vuonna 2023. Hän esitti kaksi kappaletta, ”Born to Shine” ja ”G.O.A.T.”, yhdysvaltalaisessa viihdeohjelmassa "The Tonight Show Starring Jimmy Fallon" kesäkuussa 2024.
Suunnistuksen maailmanmestaruuskilpailut 2019

36. suunnistuksen maailmanmestaruuskilpailut järjestettiin Østfoldissa, Norjassa 13.–17. elokuuta 2019. Ohjelmassa olivat maastolajit eli miesten ja naisten keskimatka, pitkä matka ja viesti. Ruotsi voitti neljä kultamitalia ja Norja kaksi. Mitaleille ylsivät myös Sveitsi, Suomi, Venäjä ja Ranska.
Tulokset.
Miehet.
Keskimatka (6,1 km).
16. elokuuta
Pitkä matka (16,6 km).
14. elokuuta
Viesti.
17. elokuuta
Naiset.
Keskimatka (5,5 km).
16. elokuuta
Pitkä matka (11,7 km).
14. elokuuta
Viesti.
17. elokuuta
Adam Erne

Adam Erne (s. 20. toukokuuta 1995 New Haven, Connecticut, Yhdysvallat) on yhdysvaltalainen jääkiekkoilija, joka edustaa tryoutilla NHL-seuraNew York Rangersiä. Tampa Bay Lightning varasi Ernen vuoden 2013 numerolla 33. Erne kaupattiin kesällä 2019 Detroit Red Wingsiin varausvuoroa vastaan. Lokakuussa 2020 Erne teki Red Wingsin kanssa yksivuotisen jatkosopimuksen. Elokuussa 2021 Erne teki Red Wingsin kanssa kaksivuotisen jatkosopimuksen. Syyskuussa 2023 Erne siirtyi tryout-sopimuksella Edmonton Oilersiin. Lokakuussa 2023 hän teki yksivuotisen ja kaksisuuntaisen sopimuksen Oilersin kanssa. Syyskuussa 2024 Erne siirtyi tryout-sopimuksella New York Rangersiin.
Alire Raffeneau Delile

Alire Raffeneau Delile (1778 Versailles, Ranska – 1850 Montpellier, Ranska) oli ranskalainen lääkäri ja kasvitieteilijä.
Delile aloitti 18-vuotiaana lääketieteen opinnot Pariisissa. Sen jälkeen, kun hän oli aloittanut opinnot, hänelle tarjoutui tilaisuus lähteä Egyptiin tutkimusmatkalle. Delilen isä oli "Egyptian Societyn" jäsen ja isänsä tavoin Delilekin oli kiinnostunut Egyptistä. Hän nousi laivaan Toulonista vuonna 1798 ja matkusti Egyptiin jossa keräsi ja tutki kasveja Niilin joen laaksossa, Punaisenmeren rannikolla ja aavikolla. Hän oli myös kiinnostunut muinaisten egyptiläisten maanviljelystä, sekä tutki obeliskeja ja hieroglyfejä. Kairossa hän oli myös lyhyen aikaa kasvitieteellisen puutarhan johtajana.
Kun Delile palasi Ranskaan hänet nimitettiin saman tien varakonsuliksi Wilmingtoniin Pohjois-Carolinaan. Hän toimi siellä kauppakomissaarina vuoteen 1806, jolloin muutti New Yorkiin. Hän jatkoi siellä kesken jääneitä lääketieteen opintojaan ja seuraavana vuonna hänet nimitettiin lääketieteen tohtoriksi. Hänen tutkintonsa aihe oli tuberkuloosin hoito.
Yhdysvalloissa Delile keräsi laajan kokoelman kasveista, joita mahdollisesti voitaisiin kasvattaa Ranskassa. Hän lähetti Pohjois-Carolinasta, Pennsylvaniasta ja New Yorkista kerättyjä kasveja ja siemeniä Pariisiin.
Delile palasi Ranskaan vuonna 1809 ja suoritti myös siellä tohtorin tutkinnon Pariisin yliopistossa. Pian sen jälkeen hän julkaisi teoksensa "Flore d'Égypten" (1813) ja teoksen Pohjois-Carolinan ruohoista "Mémoire sur quelques espèces de graminées propres à la Caroline du Nord" (Versailles, 1815). Hänet nimitettiin kasvitieteen ja "Materia medica"n (nykyisin farmakologia) professoriksi vuonna 1819. Professorina ollessaan Delile kävi laajaa kirjeenvaihtoa muiden kasvitieteilijöiden kanssa ympäri maailmaa ja julkaisi useita teoksia. Muun muassa: "Centurie des plantes de l'Amérique du Nord" (1820), "Description de l'Égypte" (1824) ja "Centurie des plantes d'Afrique" (1827).
Myöhemmin Delilestä tuli myös Montpellierin kasvitieteellisen puutarhan johtaja (). Hän toimi yliopistossa kuolemaansa asti vuoteen 1850. Hänen kokoelmansa, jotka käsittivät yli 30 000 näytettä, ovat nykyään "Université de Montpellier"in kasvihuoneessa. Hän nimesi yli 400 kasvia ja kasvisukua.
Delilestä käytetään tieteellisen nimen perään liitettävää auktorilyhennettä Delile.
Montserratin lippu

Montserratin lippu on Yhdistyneelle kuningaskunnalle kuuluvan Montserratin merentakaisen alueen tunnus. Se otettiin virallisesti käyttöön vuonna 1962. Sen mittasuhteet ovat 1:2.
Lipussa on laivastonsinisellä pohjalla tangon puoleisessa yläkulmassa Yhdistyneen kuningaskunnan lippu ja liehuvalla puolella Montserratin vaakuna. Vuodelta 1909 peräisin olevassa vaakunassa on kuvattuna Irlannin vapautta kuvaava naishahmo Érin sekä risti ja harppu. Risti symboloi kristinuskoa, kun taas Érin ja harppu viittaavat Montserratille vuonna 1632 saapuneisiin irlantilaisiin uudisasukkaisiin.
Aiemmat liput.
Montserrat liitettiin vuonna 1833 Brittiläisten Leewardsaarten hallintoalueeseen, ja se käytti alueen yhteistä lippua. Vuonna 1958 siitä tuli osa Länsi-Intian federaatiota, jonka lippua Montserrat käytti vuoteen 1962. Federaation hajottua Montserrat sai oman lippunsa.
Kuvernöörin lippu.
Montserratin kuvernöörillä on oma lippunsa, Yhdistyneen kuningaskunnan lippu, jonka keskelle on sijoitettu Montserratin vaakuna. Se otettiin käyttöön vuonna 1958.
Juhani Pikkarainen

Juhani Pikkarainen (s. 30. heinäkuuta 1998 Paimio) on suomalainen jalkapalloilija, pelipaikaltaan keskuspuolustaja. Hän edustaa Ruotsin Allsvenskanissa pelaavaa Degerforsia.
Pikkarainen siirtyi Turun Palloseurasta itävaltalaiseen Red Bull Salzburgiin kesällä 2015 ja kuului seuran junioreihin kauden 2015–2016. Aikuisten sarjoissa Pikkarainen pelasi Itävallassa vuosina 2016–2018 yhteensä 13 ottelua toiseksi korkeimmalla sarjatasolla 2. Ligassa edustaen FC Lieferingiä, Blau Weiss Linziä ja Wacker Innsbruckin kakkosjoukkuetta sekä 23 ottelua kolmanneksi korkeimmalla sarjatasolla Regionalligassa edustaen USK Anifia.
Joulukuussa 2018 Pikkarainen teki Veikkausliigaan nousseen KPV:n kanssa kauden 2019 kattavan sopimuksen, jossa oli vuoden lisäoptio. Hänestä tuli toisen polven KPV:n pelaaja, sillä myös isä Tommi Pikkarainen pelasi aikanaan seurassa pääsarjatasolla. Kauden päätteeksi KPV putosi Veikkausliigasta hävittyään liigakarsinnan TPS:lle. Kaudeksi 2020 Pikkarainen palasi TPS:ään, jossa hän pelasi kymmenen veikkausliigaottelua ja teki maalin elokuun alussa vierasottelussa Rovaniemen Palloseuraa vastaan. Kauden päätteeksi TPS putosi Ykköseen ja Pikkarainen jatkoi joukkueessa kaudella 2021. Kaudeksi 2022 hän siirtyi Veikkausliigaan nousseeseen Vaasan Palloseuraan. VPS:n riveissä Pikkarainen pelasi kahden kauden aikana 47 liigaottelua. Kaudella 2023 Pikkarainen pääsi juhlimaan VPS:n kanssa Veikkausliigan pronssimitalia. Pikkarainen valittiin myös kauden päätteeksi Veikkausliigan tähdistöjoukkueeseen. Pikkarainen siirtyi Ilvekseen kaudeksi 2024. Ilves sijoittui kaudella 2024 toiseksi Veikkausliigassa ja Pikkarainen valittiin liigan parhaaksi puolustajaksi.
Tammikuussa 2025 Pikkarainen siirtyi Ruotsin Allsvenskanin nousijaseura Degerforsiin. Ilves sai siirrosta siirtokorvauksen.
Pikkarainen debytoi Suomen A-maajoukkueessa Kansojen liigan ottelussa Kreikkaa vastaan 17. marraskuuta 2024.
Ristiaallokko (elokuva)

Ristiaallokko ("Caught") on Max Ophülsin ohjaama yhdysvaltalainen elokuva, joka valmistui 1948 ja jonka ensi-ilta oli 1949.
Elokuvan pääosaan suunniteltiin alun perin Ginger Rogersia, mutta käsikirjoitus ei miellyttänyt häntä eikä myöskään MPPDA:n sensuuriviranomaisia, ja käsikirjoitus pantiin uusiksi. Matkan varrella oli mukana useita käsikirjoittajia, ja näyttelijävaihdoksiakin ehti tulla monta.
Arviot.
Martta Kaukonen (Helsingin Sanomat) kertoo arviossaan, että elokuvassa edustusrouvasta kehittyy uranainen, ja luonnehtii elokuvaa esifeministiseksi melodraamaksi.
Japanin baseballmaajoukkue

Japanin baseballmaajoukkue () edustaa Japania kansainvälisessä baseballissa. Se toimii Japanin baseballliiton alaisuudessa. Joulukuussa 2018 maajoukkue oli World Baseball Softball Confederationin rankingissa sijoitettu ensimmäiseksi. Japani on osallistunut kaikkina viitenä kertana olympialaisiin, kun baseball on ollut osana kesäolympialaisia. Olympialaisissa se on ollut parhaimmillaan toinen Atlantassa 1996. Aasian-mestaruuden se on voittanut 17. kertaa.
Kaulushaukkanen

Kaulushaukkanen ("Micrastur semitorquatus") on Väli- ja Etelä-Amerikassa tavattava jalohaukkoihin kuuluva lintulaji.
Koko ja ulkonäkö.
Pituudeltaan kaulushaukkanen on 51–59 cm pitkä ja naaras on koirasta kookkaampi. Yleisväritykseltään lintu on tumma ja sen selkä on musta tai tummanruskea. Pää on tumma ja niskassa kulkee vaaleampi kaulus. Rinnan ja vatsan värityksessä on kolme muotoa. Rinta ja vatsat voivat olla joko valkoiset tai kellertävät mustin vaakaraidoin tai tumman harmaa valkoisin raidoin. Siivet ovat lyhyehköt ja pyrstö on pitkä. Pyrstössä on valkoisia raitoja. 
Levinneisyys ja elinympäristö.
Kaulushaukkasta tavataan Meksikosta Peruun ja laajalta alueelta Venezuelasta eteläiseen Brasiliaan ja Argentiinan pohjoisimpiin osiin. Kaulushaukkasen elinympäristöä ovat sademetsät, kuivat metsät, jokien varret ja metsien läheiset aukiot. Laji elää piilottelevaa elämää usein puiden kätköissä. Sen ravintoa ovat pääasiassa nisäkkäät ja linnut, mutta se pyydystää myös hyönteisiä sekä matelijoita. Kaulushaukkanen on kolopesijä.
Macauley Chrisantus

Macauley Chrisantus (s. 20. elokuuta 1990 Abuja, Nigeria) on nigerialainen jalkapalloilija, pelipaikaltaan keskushyökkääjä. Hän edustaa iranilaista Zob Ahan Esfahania.
Alle 17-vuotiaiden MM-kilpailuissa 2007 Chrisantus voitti maailmanmestaruuden Nigerian joukkueessa. Hän voitti myös turnauksen parhaan maalintekijän palkinnon.
Heinäkuussa 2018 Chrisantus teki Veikkausliigassa pelaavan Helsingin Jalkapalloklubin kanssa kauden 2018 loppuun ulottuvan sopimuksen, jossa oli optio seuraavasta kaudesta. Chrisantus pelasi HJK:ssa loppukauden aikana yhdeksän liigaottelua, joissa hän ei tehnyt maaleja, ja voitti Suomen-mestaruuden.
The Islamic Rahma Center in Finland

The Islamic Rahma Center in Finland on Suomessa 31. elokuuta 1998 rekisteröity uskonnollinen yhdyskunta, jonka kotipaikka on Helsinki.
Jäsenmäärältään yhdyskunta kuuluu Suomen suurimpiin islamilaisiin yhdyskuntiin, ja se kasvaa voimakkaasti. Vuonna 2018 siihen kuului 981 jäsentä. Vuonna 2021 jäseniä oli 1982. Heistä pääosa on taustaltaan somalialaisia. Yhdyskunnalla on moskeija Itäkeskuksessa.
Yhdyskunta tunnustaa sunnalaista islamia. Yhdyskuntarekisterissä sen uskontunnukseksi on kirjattu: "Usko yhteen ainoaan Jumalaan, Hänen Enkeleihinsä, Hänen kirjoihinsa, viimeiseen tuomiopäivään, Hänen profeettaansa Muhamediin, sekä kaikkiin muihin Hänen profeettoihinsa."
Talous.
The Islamic Rahma Center in Finland on saanut vuosina 2021–2023 Opetus- ja kulttuuriministeriön yleisavustusta rekisteröityjen uskonnollisten yhdyskuntien toimintaan yhteensä noin 44 000 euroa. Keskimääräinen vuosittainen tuki on ollut noin 15 000 euroa.
Resalat Islamilainen Yhdyskunta

Resalat Islamilainen Yhdyskunta - Suomen Ähl-äm Beit, aiemmalta nimeltään Al-Risala Islamilainen Yhdyskunta, on Suomessa 8. elokuuta 2001 rekisteröity uskonnollinen yhdyskunta. Suuntaukseltaan šiialaisen yhdyskunnan jäsenistä suurin osa on taustaltaan afgaaneja, iranilaisia ja irakilaisia. Yhdyskunnan moskeija on Mellunmäessä.
Jäsenmäärältään yhdyskunta kuuluu Suomen suurimpiin islamilaisiin yhdyskuntiin ja jäsenistö on ollut nopeassa kasvussa. Vuonna 2021 siihen kuului 999 jäsentä, vuonna 2023 jo 1500. Heistä pääosa oli ensimmäisen polven maahanmuuttajia. Yhdyskunnalla on "Fatemeh Zahran islamilainen kulttuurikeskus" -niminen toimitila Mellunmäessä.
Moskeijan imaami on Abbas Bahmanpour, joka vuonna 2013 esitetyssä Ylen islam-illassa herätti kohua kertomalla, että "šaria" määrää kuolemantuomion homoseksuaalisista teoista. Abbas Bahmanpour mainitsi, että kuolemantuomio vaatisi itse seksuaaliselle aktille neljä todistajaa.
Uskonnot Suomessa -sivuston mukaan Resalat Islamilainen Yhdyskunta panostaa vuoropuheluun ja on julkaissut vuodesta 2007 alkaen suomenkielistä lehteä "Salam". Sen tarkoitus on vähentää ennakkoluuloja, avartaa näkökulmia islamilaiseen ajattelutapaan ja suomalaiseen yhteiskuntaan ja tällä tavoin edistää molemminpuolista ymmärrystä ja rauhanomaista rinnakkaiseloa. Lehti on nyttemmin lakkautettu.
Suhde Iranin hallintoon.
Yhdyskuntaa on syytetty Iranin šiialaisen hallinnon tukemisesta, ja moskeijan tiedetään saaneen rahoitusta sekä Iranista että Irakista. Moskeijassa järjestettiin vuonna 2020 muistotilaisuus Iranin Quds-joukkojen komentajalle Qassem Suleimanille ja sotilasjohtaja Abu Mahdi al-Muhandisille. Nämä kuolivat Yhdysvaltojen järjestämässä ilmaiskussa. Yhdysvallat ja Euroopan parlamentti pitävät Quds-joukkoja terroristijärjestönä. Iranin hallintoon kriittisesti suhtautuvat suomeniranilaiset eivät ole tekemisissä moskeijan kanssa. Suurin osa Resalatin jäsenistä on suomeniranilaisia.
Talous.
Resalat Islamilainen Yhdyskunta on saanut vuosina 2018–2023 Opetus- ja kulttuuriministeriön yleisavustusta rekisteröityjen uskonnollisten yhdyskuntien toimintaan yhteensä noin 42 000 euroa. Keskimääräinen vuosittainen tuki on ollut noin 8 500 euroa.
Turun Islamilainen Yhdyskunta

Turun Islamilainen Yhdyskunta on Suomessa 17.6.2008 rekisteröity uskonnollinen yhdyskunta, jonka kotipaikka on Turku.
Toiminta alkoi yhdistyksenä 1992. Uskonnolliseksi yhdyskunnaksi rekisteröinti tapahtui 2008. Yhdyskuntaan kuului 693 jäsentä vuonna 2018. Yhdyskunnan moskeija sijaitsee Turun keskustassa. 
Talous.
Turun Islamilainen Yhdyskunta on saanut vuosina 2021–2023 Opetus- ja kulttuuriministeriön yleisavustusta rekisteröityjen uskonnollisten yhdyskuntien toimintaan yhteensä noin 40 000 euroa. Keskimääräinen vuosittainen tuki on ollut nouseva ja oli vuonna 2023 noin 9 000 euroa.
Jaakko Nieminen

Jaakko Nieminen (s. 27. tammikuuta 1987 Uurainen) on suomalainen kestävyysjuoksija, joka edustaa Jyväskylän Kenttäurheilijoita. Aikaisemmin hän on edustanut Multian Jyskettä. Hänen valmentajansa on Antero Liukkonen.
Nieminen on voittanut maratonjuoksun Suomen mestaruuden vuosina 2015, 2017, 2018, 2019 ja 2020. Puolimaratonin SM-kilpailuissa hän on saavuttanut hopeaa 2014 ja 2019 sekä pronssia 2017 ja 2018. Viestijuoksun SM-kilpailuissa hän on saanut 4 × 1 500 metrin viestissä pronssia 2007 ja 2010. Maastojuoksun SM-kilpailuissa hän saavutti 12 kilometrillä pronssia 2018, pitkän matkan joukkuekilpailussa kultaa 2012, 2015 ja 2018, hopeaa 2013 ja 2019 sekä pronssia 2014 ja 2017 sekä lyhyen matkan joukkuekilpailussa pronssia 2022.
Niemisen ennätys 1 500 metrin juoksussa on 3.53,88 (Lapinlahti 2010), 3 000 metrillä 8.18,22 (Kuortane 2015), 5 000 metrillä 14.21,58 (Sollentuna 2014), 10 000 metrillä 29.52,00 (Oslo 2014), puolimaratonilla 1.06,40 (Barcelona 2016) ja maratonilla 2.19.49 (Vantaa 2020).
Johann David Heinichen

Johann David Heinichen (17. huhtikuuta 1683 Krössuln – 16. heinäkuuta 1729 Dresden) oli saksalainen säveltäjä ja musiikin teoreetikko. Hän oli melko huonosti tunnettu, kunnes tutkija, kapellimestari Reinhard Goebel ryhtyi 1990-luvulla parantamaan hänen näkyvyyttään.
Heinichenin isä oli pappi. Heinichen lähti vuonna 1695 Leipzigin Thomasschuleen, jossa hän opiskeli Johann Kuhnaun johdolla. Vuonna 1702 hän aloitti Leipzigin yliopistossa lakiopinnot. Hän valmistui vuonna 1706 ja muutti Weissenfelsiin työskentelemään, mutta lähti alalta vuonna 1709 ja muutti Leipzigiin, jossa sävelsi musiikkia Leipzigin oopperalle. Heinichen saavutti menestystä, mutta lähti vuonna 1710 Venetsiaan tutustuakseen italialaisen oopperan tekemiseen. Hän pääsi tällöin tapaamaan Antonio Vivaldin ja ilmeisesti omaksui italialaisen tyylin nopeasti, koska kirjoitti kaksi onnistunutta oopperaa Teatro San Angelolle. Maine kiiri Dresdeniin August II:n korviin, ja tämä palkkasi Heinichenin hoviinsa toimimaan kapellimestarina yhdessä Johann Christoph Schmidtin kanssa. Tässä tehtävässä Heinichen vietti loppuikänsä. 
Heinichen sävelsi August II:n hovissa vain yhden oopperan, mutta teki paljon soitinmusiikkia ja hengellistä vokaalimusiikkia, joissa yhdistyvät italialaiset, ranskalaiset ja saksalaiset vaikutteet. Dresdenissä hän myös kirjoitti uusiksi tutkielmansa "Der General-Bass in der Composition", jonka aihe on nimensä ilmaisemaa laajempi: teos on sävellysmanuaali ja käsittelee muun muassa tunteiden ilmaisua musiikissa.
Kalle Kauttu

Kaarlo Mikael (Kalle) Kauttu (2. helmikuuta 1920 Ruovesi – 20. tammikuuta 2000 Helsinki) oli suomalainen metsäneuvos.
Henkilöhistoria.
Kalle Kautun vanhemmat olivat kauppias Onni Engelbrekt Kauttu ja Selma Julia Viitanen ja puoliso vuodesta 1948 Raija Helena Leuku. Kauttu tuli ylioppilaaksi 1941 ja valmistui metsänhoitajaksi 1948 ja maatalous- ja metsätieteiden kandidaatiksi 1951. Hän oli Helsingin yliopiston vs. metsänhoitaja 1951, Kurun metsäkoulun opettaja 1951–1952 ja Tapion metsänhoitaja 1954–1956, metsänhoitotoimiston päällikkö 1957–1958 ja metsänhoito- ja käyttöosaston päällikkö 1959–1967. Metsähallituksen yksityismetsäinosason päällikkö Kauttu oli 1968–1973 ja ylijohtaja 1973–1987. Metsäneuvoksen arvon Kauttu sai 1958.
Paloma Blanca (albumi)

Paloma Blanca on suomalaisen iskelmälaulaja Katri Helenan kymmenes, loppuvuodesta 1975 julkaistu studioalbumi. Albumin tunnetuimpia kappaleita ovat nimikappale ”Paloma Blanca” ja ”Vasten auringon siltaa”, joista kumpikin lukeutui yksiin vuoden suurimpiin hittikappaleisiin.
”Vasten auringon siltaa” on levyn tuottaneen Chrisse Johanssonin laatima käännös italialaisen Gigliola Cinquettin kappaleesta ”Alle porte del sole” vuodelta 1973. Kappaleen singlejulkaisu nousi kesäkuussa 1976 singlelistalle yltäen parhaimmillaan myyntilistan toiseksi ja jukebox-listan kolmanneksi. Kappale on edelleen yksi Katri Helenan tunnetuimmista.
Albumin nimikappaleesta muodostui suuri hitti Suomessa jo alkuperäisversiona. George Bakerin säveltämän ja sanoittaman kappaleen esitti lauluntekijän oma yhtye George Baker Selection vuonna 1975. Kappaleen singlejulkaisu ylsi singlemyyntilistan kärkeen ja jukebox-listan toiseksi. Myös Kisu Jernström levytti kappaleen Johanssonin suomentamana samoihin aikoihin albumilleen "Tunteet". Parhaimmillaan Raha-automattiyhdistyksen jukebox-tilastossa ykkösenä oli Katri Helenan, toisena Kisun ja kolmantena George Bakerin alkuperäisesitys.
Levyltä löytyy myös Chrisse Johanssonin suomentamana ruotsalaisen popyhtye Abban maailmanlaajuinen hittikappale ”SOS”. 
Albumi ylitti kultalevyrajan vuonna 1976 ja platinalevyrajan seuraavana vuonna. Levyä on myyty vuoteen 2013 mennessä yli 62 000 kappaletta ja on täten artistin toisiksi myydyin albumi.
Lady Love

Lady Love on Katri Helenan albumi, joka julkaistiin vuonna 1976. Albumi on myynyt platinalevyyn oikeuttavan määrän.
Richard Boushka

Richard James ”Dick” Boushka (29. heinäkuuta 1934 Saint Louis, Missouri – 19. helmikuuta 2019 Port St. Lucie, Florida) oli yhdysvaltalainen koripalloilija, olympiavoittaja ja Pan-Amerikan kisojen kultamitalisti.
Boushka pelasi Melbournessa 1956 olympiakultaa voittaneessa Yhdysvaltain joukkueessa sekä maan vuoden 1959 Pan-Amerikan kisojen kultamitalijoukkueessa. Boushka varattiin NBA:han, mutta hän pelasi yliopistouransa jälkeen amatöörinä AAU:ssa. Boushka kuoli Floridan Port St. Luciessa 85-vuotiaana 19. helmikuuta 2019.
Liekkipensasvaltikka

Liekkipensasvaltikka ("Isoplexis canariensis") on ratamokasvien ("Plantaginaceae") heimoon kuuluvan pensasvaltikoiden ("Isoplexis") kasvisuvun monivuotinen ikivihreä pensas. Se kasvaa Kanariansaarilla La Palmalla, Teneriffalla ja La Gomeralla kotoperäisenä eli endeemisenä.
Kuvaus.
Varsi ja lehdet.
Liekkipensasvaltikka kasvaa noin 150 senttimetriä korkeaksi pensaaksi. Se on monivuotinen ja sen varret puutuvat vanhemmiten puumaisiksi. Lehdet ovat suikeat tai kielimäiset ja pinnaltaan kiiltävät. Lehtilaita on sahalaitainen ja lehtien kärjet ovat terävät.
Kukat ja hedelmät.
Liekkipensasvaltikka kukkii touko-elokuussa. Kukat ovat ruskehtavanoransseja, aprikoosin värisiä. Sen kukkia pölyttävät linnut ja liskot. Ainakin viiden lintulajin: kanariantiltaltin ("Phylloscopus canariensis"), sinitiaisen ("Cyanistes caeruleus"), samettipääkertun ("Curruca melanocephala"), kanarianhempon ("Serinus canaria") ja peipon ("Fringilla coelebs") on nähty vierailevan kukissa, myös gallotinliskon ("Gallotia galloti") on nähty käyvän sen kukissa.
Kasvupaikat ja levinneisyys.
Liekkipensasvaltikka kasvaa luonnollisilla elinalueillaan Kanariansaarilla La Palmalla, Teneriffalla ja La Gomeralla endeemisenä laurisilva- ja fayal-brezal -metsissä.
Liekkipensasvaltikkaa on kasvatettu Kanariansaarten ulkopuolella puutarhoissa koristekasvina. Se lisääntyy siementen lisäksi versoista otetuista pistokkaista.
Katri Helenan kauneimmat

Katri Helenan kauneimmat on Katri Helenan kokoelma-albumi, joka julkaistiin vuonna 1977.
Chakravyuha

Chakravyuha on 29. huhtikuuta 2016 ensi-iltansa saanut intialainen kannadankielinen toimintaelokuva, jonka on ohjannut M. Saravanan. Sen pääosissa esiintyivät Puneeth Rajkumar ja Rachita Ram.
Hengenvaarallisesti lihava

Hengenvaarallisesti lihava ("My 600-lb Life") on vuodesta 2012 esitetty yhdysvaltalainen tositelevisio-ohjelma, jota Suomessa esittää televisiokanava TLC.
Ohjelma seuraa ylipainoisten, vähintään 270 kilogrammaa painavien ihmisten elämää yhden vuoden ajan. Siinä esitetyt ihmiset haluavat laihduttaa, ja monet yrittävät päästä lihavuusleikkaukseen tohtori Younan Nowzaradanin leikattavaksi. Monet sarjassa esiintyneet ihmiset ovat myöhemmin kuolleet. Sarjan kuudennella tuotantokaudella Robert Buchel -niminen mies kuoli sydänkohtaukseen kesken kuvauksien, vuoteen 2024 mennessä 15 potilasta ja useat luovuttavat laihduttamisessa eivätkä pääse lihavuusleikkaukseen. Buchelin paino oli pahimmillaan jopa 380 kg. Kaikkien aikojen eniten laihtunut ihminen sarjan historiassa on Christina Phillips, joka laihtui ohjelman toisella tuotantokaudella 321 kg (708 paunaa).
"Hengenvaarallisesti lihava" -ohjelmassa mukana olleiden potilaiden myöhempiä kuulumisia esitetään "Hengenvaarallisesti lihava: Mitä heille kuuluu?" -ohjelmassa.
Puoliraitasukkula-ahven

Puoliraitasukkula-ahven ("Crenicichla semifasciata") on kirjoahventen (Cichlidae) heimoon kuuluva kalalaji. Sitä tavataan Etelä-Amerikassa, jossa se elää makeavetisissä lammissa. Puoliraitasukkula-ahventa tavataan trooppisissa, 23–27 celsiusasteen lämpöisissä olosuhteissa. Laji voi kasvaa jopa 17,7 senttimetrin mittaiseksi. Se saavuttaa sukukypsyyden 10–12 senttimetrin mittaisena.
Kaunokäärmeenpää

Kaunokäärmeenpää ("Channa pulchra") on käärmeenpäiden (Channidae) heimoon kuuluva pohjakalalaji, joka kuvattiin Myanmarista vuonna 2007.
Ulkonäkö ja koko.
Kalan pohjaväritys on ruskea, ja kyljissä on oransseja laikkuja. Suurin tavattu yksilö oli 30 senttimetrin mittainen.
Elinympäristö ja levinneisyys.
Laji elää makeassa vedessä Myanmarin trooppisissa, korkeintaan 23 celsiusasteen lämpöisissä olosuhteissa. Sen uhanalaisuusluokitus on Kansainvälisen luonnonsuojeluliiton mukaan puutteellisesti tunnettu.
First Dates Suomi

First Dates Suomi on suomalainen tositelevisiosarja, joka perustuu brittiläiseen tositelevisioformaattiin "First Dates". Ensimmäinen jakso esitettiin MTV3-kanavalla syksyllä 2019.
Matti Kääriäinen

Matti Kääriäinen (s. 1949) on suomalainen ulkoasiainneuvos ja entinen suurlähettiläs. Kääriäinen jäi vuonna 2014 eläkkeelle toimittuaan ulkoministeriössä yhteensä 40 vuotta virkamiehenä eri tehtävissä, muun muassa Suomen Kenian ja Mosambikin suurlähettiläänä sekä näistä maista hoidetuissa jalkamaissa Angolassa, Swasimaassa, Ugandassa, Etiopiassa, Eritreassa, Somaliassa ja Seychelleillä. 
Into Kustannus julkaisi tammikuussa 2015 Matti Kääriäisen kriittisen kirjan kehitysavusta nimeltään "Kehitysavun kirous". Kääriäisen mukaan nykyinen kehitysavun konsepti ei toimi eikä sen vaikutuksia seurata riittävästi. Hänen mukaansa useasta Suomen kehitysapuprojektista ei ole enää mitään jäljellä, ja pyrkimykset luoda länsimainen demokratia köyhiin kehitysmaihin on johtanut jopa päinvastaisiin tuloksiin. Kääriäinen kirjoittaa, että ulkoministeriö piilottelee kehitysavun kritiikkiä ministeriön sisään ja kertoo myös itse esittäneensä virkauransa aikana kehitysavun todellisuutta myönteisempänä PR-syistä. Lisäksi hän arvosteli kansainvälisten yritysten suorittamaa siirtohinnoittelua ja vähäistä verojen maksamista kehitysmaissa. Teoksen julkaisuhetkellä Suomen kehitysministerinä toiminut Sirpa Paatero kritisoi kirjaa pitäen sen tietoja osittain vanhentuneina. Toisaalta kirjan on sanottu olleen aikaansa edellä kiinnittäessään huomion ns. rakenteellisiin ongelmiin kuten laittomaan pääomapakoon, kaupan vääristymiin, verovälttelyyn ja veroparatiiseihin kehitysmaiden kehityksen esteenä. Nämä asiat ovatkin nyt nousemassa huomion kohteeksi mm. YK:ssa.
Kansalliskirjallisuus

Kansalliskirjallisuus on se osa kansan kirjallisuutta, jossa kansan ominaispiirteet selvimmin ilmenevät. Kansalliskirjallisuus käsittelee kansallista identiteettiä ja on muokannut sitä.
Kansalliskirjallisuuteen luetaan yleensä niin kansakunnan piirissä syntynyt kirjoitettu kirjallisuus kuin suullinen kansanrunouskin. Kansalliskirjallisuuteen on saatettu sisällyttää myös muun muassa historiankirjoitus ja poliittiset kirjoitukset. Toisinaan kansallikirjallisuuden piiriin katsotaan kuuluvan vain tietynkielinen elävä kirjallinen kulttuuri.
Kansalliskirjallisuuden käsitteen muodostuminen liittyi eurooppalaisten kansallisvaltioiden ja nationalismin syntyyn 1700- ja 1800-luvulla. Kansalliskirjallisuuden ideaa kehittivät ja systematisoivat etenkin saksalaiset romantikot kuten Georg Gottfried Gervinus.
1800-luvun Suomessa kansalliskirjallisuuden idea oli merkittävässä asemassa, ja kansallisfilosofi J. V. Snellmanin ohjelmaan kuului kansallishenkeä edistävän kansalliskirjallisuuden luominen. Kansalliskirjallisuuden käsite sai 1900-luvulla Suomessa sotien edellä ja sotienjälkeisinä vuosina erityisen kulttuuripoliittisen merkityksen. Suomessa julkaistiin vuosina 1930–1939 15-osainen teossarja "Suomen kansalliskirjallisuus", ja 1940-luvun jälkipuoliskolla Rafael Koskimies julkaisi kolmiosaisen teoksen "Elävä kansalliskirjallisuus".
Nälkä (albumi)

Nälkä on Alamaan kolmas albumi, joka julkaistiin vuonna 2016.
Pieni suuri mies (albumi)

Pieni suuri mies on Alamaan toinen albumi, joka julkaistiin vuonna 2011.
Ainoo ase

Ainoo ase on Alamaan omakustannealbumi, joka julkaistiin vuonna 2003.
Kääpiönheitto

Kääpiönheitto on viihteellinen laji, jossa kilpaillaan siitä, kuka heittää lyhytkasvuista ihmistä kauimmas. Kääpiönheittotapahtumia järjestetään usein baareissa. Lajissa on järjestetty myös maailmanmestaruuskilpailuja. Laji on kotoisin Australiasta.
Heitettävillä henkilöillä on suojavarusteet kuten kypärä, ja heidät heitetään pehmeälle alustalle. Osanottajat ovat mukana vapaaehtoisesti. Kääpiönheittoa on kuitenkin arvosteltu siitä, että se on alentavaa, ja se onkin kielletty joissain maissa, kuten Ranskassa ja joissain Yhdysvaltain osavaltioissa. Kiellon kannattajat, kuten esimerkiksi Little People of America -järjestö, ovat vedonneet turvallisuussyihin ja kunnioitukseen. Jotkut lyhytkasvuiset kuitenkin haluaisivat sallia lajin sillä perusteella, että lyhytkasvuisilla pitäisi olla samat oikeudet itsensä hyväksikäytöllä ja nöyryyttämisellä ansaitsemiseen kuin muillakin ihmisillä tositelevision aikakaudella on.